I denne lektion vil vi anvende teori fra religionspsykologen Lewis Rambo til at analysere Sines konversion (omvendelse) til islam. Baggrundsstof er s. 46-50 i Begrebsnøglen til religion – teori og metode.

Først læser vi artiklen ’Sine konvertede til islam på trods af modstand fra familien’ fra dr.dk (2020), og dernæst ser vi ca. 6 minutters video fra YouTube, som indeholder et interview med Sine fra DR-dokumentaren ’Sine er hjernevasket’. Dette er vores **empiri** til case-studiet.

Link til YouTube-video: <https://www.youtube.com/watch?v=oEd0adxTrW8>

**Spørgsmål til analyse og diskussion af artiklen og video-dokumentaren.**

1) Hvordan vil du beskrive Sines konversion til islam. Overvej herunder, hvorfor hun konverterer.

* Baggrunden for konversion
* Den religiøse opfattelse forstyrres: hendes livssyn udfordres
* Søgen efter det religiøse
* Mødet med islam
* Interaktion og deltagelse i gruppen (umma = fællesskab)
* Engagement og forpligtelse: at blive en del af gruppen og optagelsesritualet (overgangsritual)
* Konversionens konsekvenser (se yderligere punkter under opgave 2)

2) Hvordan har Sines konversion til islam påvirket hendes liv?

* Socialisering og fx ændringer i hendes påklædning og livsførelse
* Fordomme og modstand
* Identitet og selvopfattelse
* Hendes families syn på konversionen

3) Hvorledes fremstiller Sine sin konversion: positivt eller negativt – og hvorfor mon?

4) Hvilken **type konversion** har Sine gennemgået? 1) En **radikal konversion** (dvs. et livsændrende skift), 2) en **konsolidering** (en tilbagevenden til en religion, hun tidligere har haft), 3) **genbekræftelse** (at hun ser sin nuværende sandhed som værende en stærkere end tidligere, men at hun ikke har skiftet tro) eller 4) **ritualiseret konversion** (en ændring i hendes tilværelse, hvor hun var religiøs i forvejen, men blev mere religiøs i kraft af et ritual).

5) I hvilken grad er Sine blevet hjernevasket, som titlen på DR’s dokumentarprogram indikerer?

